b'\n_START_ARTICLE_\nHidrochemija\n_START_PARAGRAPH_\nHidrochemija\xc2\xa0\xe2\x80\x93 chemijos \xc5\xa1aka, tirianti gamtinio vandens chemin\xc4\x99 sud\xc4\x97t\xc4\xaf ir jos kitimus, susijusius su aplinkoje vykstan\xc4\x8diais cheminiais, fizikiniais ir biologiniais procesais. Hidrochemija tiria vandens kaip tirpiklio savybes, cheminius procesus, vykstan\xc4\x8dius vandeniui s\xc4\x85veikaujant su uolienomis, dirvo\xc5\xbeemiu, \xc4\xafvairiais organizmais, oru, chemini\xc5\xb3 element\xc5\xb3 perna\xc5\xa1\xc4\x85 hidrosferoje. Nustatoma, kokio pavidalo (joninio ar nejoninio) cheminiai elementai yra vandenyje, vandens sud\xc4\x97ties priklausomyb\xc4\x97 nuo atmosferini\xc5\xb3 ir kit\xc5\xb3 s\xc4\x85lyg\xc5\xb3._NEWLINE_Skiriama upi\xc5\xb3 ir e\xc5\xbeer\xc5\xb3 hidrochemija, j\xc5\xabr\xc5\xb3 hidrochemija, po\xc5\xbeeminio vandens hidrochemija ir kt. Hidrocheminiuose tyrimuose naudojami chemin\xc4\x97s analiz\xc4\x97s, spektrin\xc4\x97s analiz\xc4\x97s, chromatografijos, poliarografijos metodai. Tyrim\xc5\xb3 rezultatai naudojami organizuojant geriamojo ir pramoninio vandens tiekim\xc4\x85, nustatant mineralinio vandens vartojimo ypatumus, i\xc5\xa1gaunant i\xc5\xa1 vandens kai kurias druskas (NaCl, NaBr ir kt.), r\xc5\xabd\xc5\xb3, naftos ir duj\xc5\xb3 telkiniams \xc5\xbevalgyti, vandens telkini\xc5\xb3 biologiniam produktyvumui \xc4\xafvertinti, hidrosferos tar\xc5\xa1ai ma\xc5\xbeinti ir kitur.'